เล็งจัดเรตติ้งสตาร์ทอัพเทค
บอร์ดสตาร์ทอัพเร่งระดมความช่วยเหลือทุกภาคส่วน ติดอาวุธให้เอสเอ็มอี พร้อมให้กู้ดอกต่ำ รวมทั้งจัดเรตติ้งให้
10 มิ.ย. 2559

บอร์ดสตาร์ทอัพเร่งระดมความช่วยเหลือทุกภาคส่วน ติดอาวุธให้เอสเอ็มอี พร้อมให้กู้ดอกต่ำ รวมทั้งจัดเรตติ้งให้ 
นายวโรทัย โกศลพิศิษฐ์กุล รองผู้อำนวยการสำนักงานเศรษฐกิจการคลัง (สศค.) เปิดเผยถึงผลการประชุมคณะกรรมการส่งเสริมวิสาหกิจเริ่มต้นแห่งชาติ ว่า ที่ประชุมรับทราบข้อสรุปของคณะทำงานเพื่อเสนอแนะนโยบายและมาตรการภาครัฐเพื่อส่งเสริมวิสาหกิจเริ่มต้น ถึงแนวทางการออกมาตรการสนับสนุนทางด้านการเงินการคลังแก่วิสาหกิจเริ่มต้น (สตาร์ทอัพ) โดยหน่วยงานที่เกี่ยวข้องทั้งภาครัฐ เช่น กรมสรรพากร สศค. ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ บรรษัทประกันสินเชื่ออุตสาหกรรมขนาดย่อม (บสย.) และภาคเอกชน จะร่วมหารือในระดับนโยบายเพื่อให้ได้ข้อสรุปแนวทางการกำหนดมาตรการภาษีเพื่อส่งเสริมการเติบโตของวิสาหกิจเริ่มต้น รวมทั้งเร่งดำเนินการเพื่อให้สามารถขับเคลื่อนโครงการค้ำประกันสินเชื่อแก่วิสาหกิจเริ่มต้น และพิจารณาประเด็นวงเงินสำหรับโครงการสินเชื่อดอกเบี้ยต่ำ (โพลิซี โลน) ของ ธพว.และ บสย. เพื่อให้เกิดความต่อเนื่องในการส่งเสริมผู้ประกอบการ สตาร์ทอัพ
นอกจากนี้ สำนักงานคณะกรรมการส่งเสริมการลงทุน (สกท.) จะศึกษาแนวทางการดำเนินการเพื่อผ่อนปรนและอำนวยความสะดวกแก่ผู้เชี่ยวชาญต่างชาติที่ทำงานกับวิสาหกิจเริ่มต้นของไทย รวมทั้งเปิดโอกาสให้แรงงานฝีมือต่างด้าวเข้ามาในราชอาณาจักรไทยเพื่อประโยชน์ต่อการลงทุนของประเทศ และปรับปรุงหลักเกณฑ์การจดทะเบียนในตลาดหลักทรัพย์ เอ็ม เอ ไอ ให้เหมาะสมและสอดรับกับนโยบายสนับสนุนวิสาหกิจเริ่มต้น
ขณะเดียวกัน ได้เตรียมวางแนวทางสนับสนุนให้มีการจัดเรตติ้งเทคโนโลยีและการค้ำประกันสินเชื่อเทคโนโลยี โดย บสย. และ สวทช. ประสานความร่วมมือกับหน่วยงานที่เกี่ยวข้อง เช่น สำนักงานคณะกรรมการพัฒนาการเศรษฐกิจและสังคมแห่งชาติ (สศช.) สศค. ธนาคารแห่งประเทศไทย (ธปท.) ธนาคารพาณิชย์ และบริษัท ข้อมูลเครดิตแห่งชาติ เพื่อขอข้อมูลที่เกี่ยวข้องสำหรับการจัดเรตติ้งเทคโนโลยีให้มีประสิทธิภาพ
นายวโรทัย กล่าวอีกว่า ด้านตลาดหลักทรัพย์ได้สร้างเว็บ www.new.set.or.th เพื่อเป็นศูนย์กลางในการสร้างเครือข่าย เสริมสร้างองค์ความรู้ให้แก่สตาร์ทอัพอีกด้วย